GEORGE LIZOS

TISZTÍTSD MEG
AZ ENERGIÁIDAT

Gyakorlati kézikönyv a belső energiáid
tisztántartásához

ÉDESVÍZ KIADÓ
BUDAPEST

A fordítás az alábbi kiadás alapján készült:

George Lizos / Protect Your Light: A Practical Guide to Energy Protection, Cleansing and Cutting Cords

Hampton Roads Publishing Company, Inc.

c/o Red Wheel Weise, LLC, USA, 2022

Fordító

Dezséry-Szük Dorottya

Szerkesztő

Kósa Éva

Olvasószerkesztő

Kótai Kata

Copyright © George Lizos, 2022

Foreword copyright © Diana Cooper, 2022

Hungarian translation © Dezséry-Szük Dorottya, 2023

Hungarian edition © Édesvíz Kft., 2023

Cover design © Édesvíz Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelő: Szász Julianna

Borító: eyelab.dk

Elektronikus formátum
Békyné Kiss Adrien

EPUB ISBN 978-963-507-471-6

MOBI ISBN 978-963-507-472-3

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOMJEGYZÉK

ELŐSZÓ

BEVEZETÉS

I. RÉSZ: AZ ENERGETIKAI VÉDELEM ALAPJAI

1. fejezet: Mi az energetikai védelem?

2. fejezet: Az energetikai védelem jelentősége

3. fejezet: Tünetek és sebezhetőség

4. fejezet: Az energetikai immunrendszer

5. fejezet: Az energetikai kapcsolódások fajtái

6. fejezet: Az energetikai védelem hét lépése

7. fejezet: Középpontba helyezkedés és földelés

8. fejezet: Kapcsolódás a védelmi erődhöz

9. fejezet: Minden a vonzásról szól

10. fejezet: A szándék hatalma

11. fejezet: Energetikai kapcsolódások azonosítása

II. RÉSZ: AZ ENERGIA TISZTÍTÁSA

12. fejezet: Társulás a természettel a védelem érdekében

13. fejezet: Bevezetés az energetikai tisztításba és a pajzsolásba

14. fejezet: Arany fényháló

15. fejezet: Pszichikus tőrök kiemelése

16. fejezet: Szilfvihar

17. fejezet: Energetikai porszívózás

18. fejezet: Szent lélegzet

19. fejezet: Szent füst

20. fejezet: Gyertyás tisztítás

21. fejezet: Sárkánylehelet

22. fejezet: Szent víz

23. fejezet: Unikorniszuhany

24. fejezet: Mérgező kötelékek elvágása

III. RÉSZ: AZ ENERGIA VÉDELME

25. fejezet: Bevezetés az energetikai pajzsolásba

26. fejezet: Szivárványfénypajzs

27. fejezet: Fehér fénybuborék

28. fejezet: Tükörpajzs

29. fejezet: Elemi pajzsok

30. fejezet: Kristálypajzsok

31. fejezet: Esszenciálisolaj-pajzsok

32. fejezet: Tűzlégzés

33. fejezet: Ibolyalángpajzs

34. fejezet: Aranyfénypiramis-pajzs

35. fejezet: Pajzsolás amulettekkel és talizmánokkal

36. fejezet: Pajzsolás a szellemi vezetőiddel

37. fejezet: Energiavédelmi GyIK

IV. RÉSZ: ENERGETIKAI VÉDELEM AZ ONLINE TÉRBEN

38. fejezet: Élet a digitális világban

39. fejezet: Legyen ellenőrzésed az online jelenléted felett

40. fejezet: Digitális tisztító és védő folyamatok

VÉGKÖVETKEZTETÉS: A munka elvégzése

KÖSZÖNETNYILVÁNÍTÁS

A SZERZŐRŐL

Anyukámnak.
Köszönöm, hogy mindig támogatsz engem és a célkitűzéseimet.

ELŐSZÓ

Örömmel vettem George felkérését, hogy írjak előszót a Tisztítsd meg az energiádat című könyvéhez. Azonnal leültem, hogy végigolvassam, és úgy magával ragadott, hogy alig tudtam letenni.

Ahogyan egyre többen ébredünk fel spirituálisan, és ahogy a fényünk egyre fényesebben ragyog, úgy válik egyre sürgetőbbé az energiánk hatékony védelme.

Hipnoterapeuta hivatásomban számos pszichikus tőrt távolítottam el a klienseim energiamezejéből pontosan úgy, ahogyan George leírja. A sajátomból is többet eltüntettem, de ez már évekkel ezelőtt történt. Valahogy mélyen húzódó dolgokat hoz fel az, ahogyan George ír. Így aztán követtem a tőrkiemelési folyamat lépéseit, és azonnal vissza is emlékeztem arra, aki nagyon kritikus volt egy helyzetben velem, és sunyi megjegyzéseket tett. Sok, tőle származó, apró tőrt érzékeltem az energiamezőmben. Akkor csörgött a telefon, és elterelődött a figyelmem.

Másnap reggel aztán, amikor felkeltem, azt vettem észre, hogy a sok kis tőr egyesült egy naggyá! Sokkhatás alá kerültem. Tovább dolgoztam George útmutatása mentén, a tűzsárkányokkal és az unikornisokkal a zaklató energia megtisztítására, és végül megkönnyebbültem.

Imádok elementálsárkányokkal dolgozni, a Tisztítsd meg az energiádat leírásai pedig annyira részletesek és kreatívak, hogy olvasás közben éreztem, ahogy közelítenek felém. Jót nevettem a levegőelementálokon, a szilfeken, akik hűvös huzatként sikítottak át a szobámon, körberepültek, és megtisztították az aurám.

Lefekvés előtt mindig megkérem a tűzsárkányomat, hogy éteri tűzpajzsot vonjon körém, a kutyáim és az otthonom köré, annyira lebilincselt George 360 fokos látást elősegítő gyakorlata. Szkenneltem az aurámat, és a bal oldalamon ott ült a sárkányom – nagynak, elszántnak és munkára késznek mutatkozott!

Az online energetikai védelmi fejezet rendkívül fontos napjainkban. A tévéműsorokat viszonylag könnyű kiválasztani, bár én azóta éberen figyelek erre, amióta láttam egy magával ragadó, de eléggé komor életrajzi filmet. Fekete energia ömlött a tévé képernyőjéből, egyáltalán nem volt könnyű végül megtisztítani és megállítani. E könyvnek köszönhetően felismertem, hogy az egyik védőpajzsot kell használnunk George leírásaiból, és azt, mennyire fontos a mindent elborító közösségi médiával szemben védelmet alkalmazni. A digitális világról szóló fejezeteket olvasva rádöbbentem, hogy én hívom be az összes energiát az aurámba. Mindenképpen használni fogom a digitális tisztító és védő folyamatokat a továbbiakban is, amiket nagyon részletesen bemutat a könyv.

Ez a legegyértelműbb, legközvetlenebb és legátfogóbb könyv a pszichikus és spirituális védelemről, amit valaha olvastam. Minden kérdésünkre választ kapunk, minden érthetővé válik. A gyakorlatok és vizualizációk könnyen követhetők. Ajánlom ezt a létfontosságú útmutatót, ha biztosra akarsz menni az aurád védelmét illetően.

DIANA COOPER,
az Unikornisok csodája c. bestseller szerzője

BEVEZETÉS

Érzékeny fénymunkás vagy, az életcélod megtalálása és az önmegvalósítás felé vezető úton haladsz. Óriási empátiával rendelkezel, amióta az eszedet tudod, és villámgyorsan azonosítod mások érzelmeit. Ennek következtében barátok, családtagok, de vadidegenek is bizalommal nyílnak meg előtted, hiszen biztonságban érzik magukat a jelenlétedben, tudják, hogy megérted és támogatni fogod majd őket.

Az érzékenységed mindig áldás, de átok is volt egyben. Az érzelmek kifejezése és megértése egyrészt jobb baráttá, szülővé, társsá és tanárrá tett. Másrészt, ugyanez az érzékenység az emberektől és a környezetből származó negatív energiák bevonzását is felerősítette. Sokszor öntudatlanul átveszed mások gondjait, magadba szívod a fájdalmukat. Következésképpen könnyen kimerülsz, nem tudsz sok időt társaságban tölteni, elkerülöd a nagyobb csoportosulásokat, és rengeteg időre van szükséged ahhoz, hogy pihenj, és újratájold magad társasági események után.

Gyakran mondasz ilyeneket:

Vidéken élek, leterhel, ha be kell mennem a városba.

Kimerülök, ha csúcsidőben kell vonattal utaznom.

A munkahelyemen az egyik kollégám semmibe vesz, gyakran lesz fejfájásom a vele való beszélgetés után.

Néha mindössze az, hogy a sorban közel állok valakihez a boltban, megmagyarázhatatlanul ingerültté tesz.

Amikor egy bizonyos ismerősömmel csetelek, úgy érzem, mintha az energiája az enyémhez ragadna.

Kórházi látogatás után szinte mindig lehangoltnak érzem magam.

Úgy érzem, fulladozok, amikor ünnepi összejöveteleken bizonyos rokonaimmal beszélgetek.

Régen jó szórakozás volt a barátaimmal közösségi hálókon összekapcsolódni. Mostanában viszont, ha bejelentkezek, feszült leszek, és lemerülök.

Borzasztó hasfájásom lesz, ha valakivel nézeteltérésem van egy Facebook-csoportban.

Alapvető tudással rendelkezel az energetikai védelemről, és használod is, azonban nem mindig elég hatékonyan ahhoz, hogy biztonságban tartson. Zsályával tisztítod az aurádat és az otthonodat, ásványokkal tartod magasan az energiaszinted, Mihály arkangyal védelmét kéred, és fehér fénnyel vonod be magad, amikor negatív emberek között jársz. Bár biztos vagy benne, hogy az alkalmazott eszközök és folyamatok működnek, gyakran érzed úgy, hogy mégsem elegendőek az energiád tisztán tartására és védelmére.

Készen állsz arra, hogy az energetikai munkádat a következő szintre emeld. Meg akarod tudni, hogyan zajlik le egy energetikai támadás, és az energiát megtisztító és pajzsként védő, haladó szintű gyakorlatokat akarsz elsajátítani. Készen állsz arra, hogy meghaladd a sablonos energetikai védelmi folyamatokat, és kimunkált, személyre szabott megközelítést alkalmazz, amely véd a külvilágból érkező negatív hatások ellen, és lehetővé teszi, hogy magabiztosan és félelmektől mentesen élhesd az életedet. Ami a legfontosabb, használni akarod az empátiádat és az intuíciódat mások támogatására, miközben az ellenőrzésed alatt tartod az energiádat, és tudod, hogy nem kell megfizetned azért, hogy mások számára jelen legyél.

Ígérem, hogy a könyv elolvasása után nem maradnak számodra többé láthatatlanok a különböző negatív energiák, nem leszel sebezhető vagy felkészületlen velük szemben, hanem ismerni fogod őket, és magabiztosan lépsz majd fel ellenük; az energiád offline és online tisztítására és védelmezésére pedig rendelkezésedre áll majd egy spirituális eszköztár.

Hogyan olvasd ezt a könyvet

A Tisztítsd meg az energiádat egy hétlépcsős, gyakorlati rendszert mutat be az energiád tisztítására és védelmére, így fontos, hogy sorban olvasd a fejezeteket. Nem azért nem működik számos energiatisztítási és védelmi eljárás, mert nem lennének jók, hanem mert nem egy jól felépített rendszerre támaszkodnak a felhasználók.

Először is, a negatív energiák nem egyformák, eltérő eszközökre és folyamatokra van szükséged a különböző energetikai kötelékek megtisztításához és az ellenük való védekezéshez. Másodsorban, az energiamező az emberi szervezethez hasonlóan összetett, így a kezelése is annak mélyreható megértését feltételezi elő. A Tisztítsd meg az energiádat a különböző energetikai kapcsolódások és az energiameződ átfogó megértésében segít, és az energiád megtisztítására és védelmére egy már bizonyított módszert kínál.

A könyv a következő négy részből épül fel:

I. rész: Az energetikai védelem alapjai az energetikai védelem szükségességét, az energetikai támadás tüneteit és káros hatásait, továbbá az energia tisztításának, védelmének és erősítésének hétlépéses folyamatát tárgyalja. Megismertet ezenkívül az energetikai védelem olyan alapvető módszereivel, mint a középpontunkba helyezkedés, földelés, lehetséges energetikai támadás szkennelése és a veled született védelmi erőddel való összekapcsolódás.

II. rész: Az energia tisztítása egy sor praktikus, meditációalapú gyakorlatot javasol az energetikai kötelékek megszüntetésére. Megtanulsz tündérvihart előhívni, sárkányleheletet alkalmazni, unikorniszuhanyt vehetsz, és tisztító, szentelt vízből álló szereket állíthatsz össze az energiád tisztítására és kikristályosítására.

III. rész: Az energia védelme háromféle energiapajzsot mutat be, részletezi ezek védelmi erejét, és bemutatja, hogyan rétegezhetjük őket a védelem maximalizálása céljából. Védőpajzsot kapsz, és megerősíted az energiádat szivárványszínű fénysugárral, ibolyaszínű fénnyel, fénypiramissal és saját készítésű amulettekkel és talizmánokkal.

IV. rész: Energetikai védelem az online térben: itt a közösségi hálókon és a digitális térben történő energetikai támadásokról olvashatsz, és gyakorlati energetikai eljárásokat tanulhatsz az online jelenlét védelmére, tisztítására.

Gyakorlati útmutató lévén, sokszor kérem majd, hogy fogj egy tollat és papírt, és jegyzetelj. Így érdemes lesz majd egy füzetet is rendszeresítened naplónak. Akár elektronikus, akár fizikai, a napló mindenképpen segít majd átlátni a folyamatokat, könnyebben nyomon követheted vele a fejlődésedet, és szükség szerint újra belenézhetsz a gyakorlatokba.

Együtt csináljuk, közösen

Teljes mértékben elkötelezett vagyok az iránt, hogy célba érj, és minden lépésednél jelen leszek számodra. A következőkkel könnyítheted meg a munkámat a közös utunk során:

• Csatlakozz privát Facebook-csoportomhoz, amelynek neve Your Spiritual Toolkit. Ez a hasonló gondolkodású fénymunkások biztonságos és támogató közössége, akik mind veled haladnak ezen az úton. Kérdezz, járulj hozzá válaszokkal a közös munkához, oszd meg a haladásodat a többiekkel. A csoport aktív tagja vagyok, és örömmel lelkesítelek majd végig, az utad során.

• Kövess az Instagramon (@georgelizos), és posztolj a haladásodról. Küldj nekem privát üzeneteket, taggelj be a posztjaidban és a történeteidben #ProtectYourLight hashtaggel. Minden megjegyzést és üzenetet elolvasok, és személyesen válaszolok.

• Töltsd le a könyvhöz kapcsolódó anyagokat a GeorgeLizos.com/PYL weboldalról. Itt megtalálhatod a könyvben részletezett módszereket, kipipálhatod, amiket már elvégeztél, illetve a vezetett meditációkat is letöltheted.

Alig várom, hogy halljak felőled, és támogathassalak az energetikai védekezés útján. Bízom benned, és boldogan várom, hogy lássam, amint maximális rezgésszinten éled az életed.

I. RÉSZ

Az energetikai védelem alapjai

1. FEJEZET

Mi az energetikai védelem?

Egy pillanatra emlékezz vissza a gyermekkori önmagadra. Ne bonyolítsd túl, csak hagyd, hogy eszedbe jusson a gyermekkorod és az akkori életed. Hogyan érezted magad általában? Mivel töltötted az idődet? Milyen hobbijaid voltak, mi érdekelt? Mikről álmodtál? Mi volt a véleményed magadról, az emberekről, a világról? Optimistának vagy pesszimistának tűntél a jövővel kapcsolatban? Mit gondoltál az életről? Ezek a hiedelmek nagyrészt pozitívak vagy negatívak voltak?

Most irányítsd a figyelmedet a jelen pillanatra, és tedd fel magadnak ugyanezeket a kérdéseket. A felnőttkori válaszaid mennyiben különböznek a gyerekkoriaktól? A legtöbb ember merőben más válaszokat ad ilyen kérdésekre felnőttként, mint gyerekként. Letértél a tisztán pozitív, szerető gyermekkori éned által járt útról, és a kétkedés, az ítélkezés és a korlátozó hiedelmek világába léptél.

Ennek számos oka van. Először is, olyan társadalomban nőttél fel, amely szabályokra, szerkezetekre és elvárásokra épül. A szüleid, az iskolarendszer és a társadalom egésze beléd nevelte a jó–rossz, pozitív–negatív, helyes–helytelen elvét. Azt tanították, legyél jó gyerek, játssz a szabályok szerint, a siker és beteljesedés érdekében pedig kövess bizonyos rendszereket és mintákat. Arra tanítottak, hogy ne vedd figyelembe az intuíciódat, és mások szaktudásában és ismereteiben bízz.

Az évek múlásával új tényezők is felmerültek. Barátságokat kötöttél, egyetemre jártál, felfedezted a szexualitásodat, párkapcsolatokba léptél be és ki, vitatkoztál és veszekedtél ismerősökkel, költöztél, munkahelyet váltottál, beutaztad a világot, stb. A gyermekkorod és a jelen pillanat között az életed alapjaiban összetettebbé vált.

Ennek köszönhetően sokféle energiának tetted ki magad, és sokféleképpen kapcsolódhattál másokhoz, helyszínekhez, dolgokhoz. Minden egyes hely, amit meglátogattál, személy, akivel találkoztál, tárgy, amivel kapcsolatba kerültél, rajtad hagyta energetikai lenyomatát, ami mind hozzájárult, hogy az lettél, aki most vagy. Ahogyan az óceán alakítja a partvonalat, az élettapasztalataid energiaóceánja formált és alakított Téged.

Az ember, aki ma vagy, a gondolataiddal, a hiedelmeiddel, az érzelmeiddel és a cselekedeteiddel, a megélt valóságod az állásoddal, a kapcsolataiddal, az egészségeddel és az általános életminőségeddel együtt egy energetikai programozásnak, az élményeidnek és a kötődéseidnek az eredménye. Annak ellenére, hogy úgy véled, a jelen gondolkodásmódod, az érzelmeid és a pillanatnyi viselkedésed tükrözi, ki vagy, az igazság az, hogy az önvalód közelebb áll a gyermekkori énedhez.

Más szóval, a valódi éned a tisztán pozitív, szerető és gondtalan gyermeki önmagad. Amikor megérkeztél ebbe a világba, tudtad, mi tesz boldoggá, ismerted az értékeidet, a szerethetőségedet, az életcélodat. Azzal a szándékkal jöttél erre a világra, hogy tudva azt, hogy ki vagy, egy olyan életet teremts, amely önmagadat tükrözi. A szándékod az volt, hogy olyan gondolataid, érzéseid és hiedelmeid legyenek, amelyek az igazi természetedet táplálják és fejezik ki. Az életcélodnak megfelelő pályán akartál haladni, és olyan kapcsolatokat terveztél, amelyek összhangban vannak a lelki értékeiddel és az elképzeléseiddel.Amennyiben nem ezt az életet éled most, nem a saját életedet éled – a másokét. Mások gondolatait gondolod, mások érzelmeit érzed, mások hiedelmeit hiszed, mások céljait követed és mások kapcsolatait tapasztalod. Az életedet, gyakorlatilag, elvették.

Az energetikai védelem az életed visszaszerzését jelenti.

Az energetikai védelem meghatározása

Az energetikai védelmet az energetikailag autentikus létezés művészeteként azonosítom. Tisztáznunk kell, mi az, ami nem hozzánk tartozik, hogy újjá tudjuk építeni a kapcsolatunkat a valódi énünkkel, és kiépíthessük a védelmét. Az energetikai védelem biztosítja, hogy ami a tiéd, a tiéd marad, és ami másoké, az náluk marad. Segít meghúzni a határokat magad és a külvilág között, hogy uralni tudd a rád ható energiákat.

Az energetikai védelem egy boldogabb, hitelesebb és nagyobb elégedettséget adó élethez segít. A belső lényeddel való újraismerkedés útján a belső lényed szemszögéből tudsz gondolkodni, érezni és viselkedni. Következésképpen az egész életed javulni fog: egészségesebb életstílusra váltasz, pozitív lépéseket teszel a kapcsolataid javítására, a karrieredet az életcélodhoz fogod hangolni. Ami a legfontosabb, biztonságban érzed magad, mert tudod, hogyan védd meg, amit alkotsz, és hogyan védd magad nemkívánatos emberektől és energiáktól.

Energetikai támadás és energetikai kötelékek

Az energetikai lenyomatokat, amiket az emberekkel, helyekkel, tárgyakkal való interakciók hagynak az auránkban, és az egészségünket károsító hatásukat többféleképpen is jellemezhetjük. Az egyszerűség kedvéért a következő két fogalmat használom ebben a könyvben:

Energetikai kötelékek: Ezt a fogalmat mindazokra az energetikai lenyomatokra fogom használni, amelyek a környezettel való interakcióink után beszennyezik az auránkat és energiánkat. Az energetikai kötelékekre utaló kifejezések például: éteri hulladék, energetikai szennyeződés, éteri háló, pszichikus nyálka és pszichikus behatolás.

Energetikai támadás: Az energetikai kötelékek káros hatásaira fogok utalni ezzel a kifejezéssel, amelyet ne keverjünk össze a pszichikus támadással, ami az energetikai támadások egy bizonyos formája. A leggyakoribb energetikai támadásokról az 5. fejezetben olvashatsz.

Az energetikai védelem lényege az, hogy az energetikai támadások megelőzése érdekében megszabadítod magad a mérgező energetikai kötelékektől, a következő, háromlépéses módszer segítségével:

1. Azonosítás: Az energiádat szennyező energetikai kötelékek azonosítására végigpásztázod az energiádat és az aurádat.

2. Tisztítás: Spirituális folyamatok alkalmazásával megtisztítod magad az energetikai kötelékektől az energetikai támadások megelőzése érdekében.

3. Védelem: Különböző védő energiák bevetésével véded az aurádat, hogy felerősítsd a természetes védelmi képességét, és távol tartsd az érkező energiakötelékeket.

Annak ellenére, hogy ez az energetikai védelem három fő lépése, még négy további mozzanatot ismerhetsz majd meg a 6. fejezetben.

Az energetikai védelem története dióhéjban

Spirituális könyvek, ezoterikus tanítók, Instagram-mémek és online spirituális közösségek révén már hallhattál az energetikai védelemről, azonban az energia védelmének művészete ennél sokkal korábbi időkbe nyúlik vissza. A világon a legkülönbözőbb kultúrák alkalmaztak energetikai védelmet az energia, a vagyon és a szeretett személyek tisztítására és védelmére.

A történelem során az elsődleges energetikai védelmet amulettek és talizmánok segítségével érték el, amelyekről a 35. fejezetben olvashatsz bővebben. Az ókori Egyiptomban a halottakat amulettekkel és más jelképekkel együtt temették el, amik segítették őket a túlvilági útjukon, a múmiák szívére pedig szkarabeuszokat helyeztek, hogy támadásoktól védje őket a másvilágon. Az élők a külső támadásokat talizmánokkal, a híres Hórusz szeméhez és az Ízisz-csomóhoz hasonló amulettekkel, kristályokkal, imákkal és varázsigékkel hárították el.

Az ókori Görögországban a ráolvasásokat és amuletteket átok szórására, de veszélytől és bajtól való védelemre is használták. A jelenlegi Egyesült Királyság területén végzett római kori ásatásokon talált hírhedt átoktáblák ólomra, kőre, gyantára írt varázsigéket tartalmaznak, amelyekkel a szellemeket rábírták, hogy bizonyos személyekre vagy tárgyakra hassanak. Ehhez mindössze arra volt szükség, hogy egy képzett mágus az átkot vagy megkötő varázslatot a károkozóra olvassa. Az adott szándékot, szent szövegeket és istenképeket ábrázoló amuletteket nemcsak mások megátkozására, hanem saját maguk védelmére is használták. A középkorban az egyre szélesebb körben elterjedő védő amulettek, például szentek csontjai, az igaz kereszt darabjai és egyéb kézműves tárgyak ígértek isteni védelmet. Sok ősi és kora modernkori védelmi szertartás máig megmaradt. A görög-ciprusi keresztény kultúrában, amiben felnőttem, még mindig széles körben használják ezeket a csontokat, Jézus keresztfájának állítólagos darabjait, védő olajokat, imákat és ráolvasásokat, valamint a nazarhoz hasonló amuletteket a negatív személyek és energiák elleni védekezésként.

Az energetikai védelem művészete az ember biztonsági és védelmi igényeire válaszolva időn és téren át megmaradt. Ahogyan az élet és az emberi kapcsolatok összetettebbekké váltak, az energia megértése pedig egyre fejlettebb, az energetikai védelmi ismereteink is mélyültek. E könyv célja, hogy elmélyítse a tudásodat az energetikai védelem művészetéről, és beavasson az ismeretekbe, amit az energia védelméhez leghatékonyabbnak találtam: eszközökről, folyamatokról és szertartásokról.

2. FEJEZET

Az energetikai védelem jelentősége

Az energetikai védelem értelmezését illetően két iskola létezik.

Az első azt vallja, hogy az energetikai védelem nem olyan lényeges, mivel az isteni tudatosság hálózatában összekapcsolt spirituális lények vagyunk, így nem érhet minket támadás. Amennyiben érezzük és ismerjük a kapcsolódásunkat embertársainkkal és az Univerzummal mint egésszel, nem érhet támadás, hiszen saját Énünket nem támadhatjuk meg.

Ezen iskolának az az alapfeltevése, hogy az energetikai védelem a dualitáson alapszik, nem pedig az egységen. A védekezés tehát az egónk hamis hiedelmét erősíti meg arról, hogy másoktól különállóak vagyunk, így félelemnek ad helyet. Ezenkívül, mivel a világunk a vonzás törvénye alapján működik, az energetikai védelem szükségességére fordított figyelem inkább bevonzza, mint elhárítja a támadást.

Ez alapján a leghatékonyabb lépés egy energetikai támadás esetén az, ha megváltoztatjuk a másokkal való kapcsolatunkat az egység fogalmának elfogadásával. Ezt azáltal érhetjük el, hogy a rezgésünket a felsőbb énünk frekvenciájára emeljük, aki már ismeri az egység állapotát, és annak megfelelően rezeg.

Az energetikai védelem ügye

Bár egyetértek abban, hogy amikor teljes mértékben a Forráshoz kapcsolódunk, nem lehetünk energetikai támadás áldozatai, a második iskola nézeteit vallom, amelyik az energetikai védelmet a hétköznapok fontos és szükséges velejárójának tartja.

Az indokaim a következők:

Nem kapcsolódhatunk a Forráshoz 0-24 órában

A Forrással összekapcsolódva tudjuk, hogy egységben vagyunk vele, így energetikailag sem vagyunk támadhatóak. Ellenben ha a Forráshoz 0-24 órában kapcsolódnánk, nem inkarnálódtunk volna erre a fizikai síkra, inkább testetlen energiaként, tudatosságként éltük volna meg a kapcsolódásunkat minden létezővel.

Azonban mi úgy döntöttünk, hogy a dualitás fizikai világába inkarnálódunk. Részlegesen lecsatlakoztunk az egységről, és az egónkba, a fizikai testünkbe, a hobbijainkba, a személyes tulajdonságainkba léptünk. A sokféle fizikai lényekként sokféle földi környezetbe való leszületéssel az a célunk, hogy hasonlóan sokféleképpen kommunikálhassunk, és tovább teremthessünk az életben, és tágíthassuk az emberi tudatosságot.

Igen, igaz, az egónk valóban az elkülönülésben hisz, a félelmet táplálja, pontosan ezért születtünk egy belső lénnyel, aki korrigálja és vezeti az egót. Az egónk legfőbb célja, hogy biztonságban és védve érezze magát, a belső lényünk pedig megadja ezt a biztonságérzetet az energetikai védelem révén. Azzal, hogy bezárod a lakást, amikor elindulsz otthonról, erős online jelszavakat hozol létre, vagy éjszaka nem mész ki az utcára egyedül, az egódnak adsz biztonságérzetet. Miért is adnál mást az energiádnak?

Sokszor könnyebb dolgozni a hiedelmeiden, mint megváltoztatni őket

Ahogyan korábban említettem, azt kapod, amit hiszel. Így működik az univerzum. Ebből a szempontból, ha nem hiszel az energetikai támadásban, nem is hathat rád. A legerőteljesebb védelmi folyamataidat a hiedelmeid képezik. Ha a hiedelmeid között egészen kis százalékban is szerepel az energetikai támadás valóságossága, akkor sebezhető is vagy vele szemben.

Az energetikai védelemmel való első kísérletezésem idején arra hajlottam inkább, hogy a támadásokba vetett hitemet változtassam meg, mert akkor nem lesz szükségem védelemre. Hamar rájöttem, hogy ezeket a hiedelmeket megváltoztatni nehezebb, mint dolgozni velük. A legkisebb ellenállás útja ebben az esetben a hiedelmeim elfogadása, nem pedig a megváltoztatásuk volt. Ne érts félre, léteznek korlátozó hiedelmek, amelyeket érdemes a tudatunkból elengedni, azonban ebben az esetben nem érte volna meg a ráfordított időt.

A saját védelmünk iránti igényt több ezer éves programozásnak köszönhetően őrizzük a tudatunkban. Az emberek a civilizáció kezdete óta többféle folyamatot és módszert fejlesztettek ki az életük védelmére, a védelem iparága pedig mind a mai napig több milliárd dolláros üzlet. Gondolj a szokásainkra, a cselekedeteinkre, a biztonságérzetet teremtő rendszerekre és technológiákra. Erős online jelszavakat hozunk létre, bezárjuk a kaput, amikor elmegyünk otthonról, meleg ruhákat hordunk télen, a strandon napvédőt kenünk a bőrünkre. Jogi, harcászati és rendészeti rendszereink működnek az országunk védelméért, miközben nemzetközi politikai és katonai szövetségeket hoztunk létre az országok békés együttélésére.

Ahogyan látom, az önvédelem annyira beépült a DNS-ünkbe, hogy szinte lehetetlen törölni a tudatunkból.

Amiért az empatáknak és a fénymunkásoknak pluszvédelemre van szükségük

Pontosan ezekből az okokból kiindulva hiszem, hogy a saját energiánk tisztítására napi szinten szükségünk van. A fénymunkásoknak ugyanakkor extra szorgalommal kell gyakorolniuk az energetikai védelmet, és haladóbb folyamatokat alkalmazniuk.

A következőkben leírom, miért.

Fogékonyabbak vagyunk az energetikai támadásra

Mivel érzékenyebbek vagyunk az energiára, a fénymunkások határozottan sebezhetőbbek az energetikai támadásokkal szemben a többséghez képest. Ennek eredményeképpen könnyebb megérezniük és fogadniuk mások és a környezet energiáját. Ez sok szempontból egy ajándék, hiszen sokkal mélyebben kapcsolódhatunk másokhoz. Azonban ha nem figyelünk rá, az ajándék gyorsan teherré válhat.

Mivel a természetünkből adódóan mindig a jót látjuk meg a másikban, gyakran túlzottan kitárulkozunk verbálisan és energetikailag is olyanoknak, akik nem feltétlenül a legjobb szándékkal viseltetnek irántunk. Ennek eredményeként több kritika, féltékenység és támadás is ér minket, mint az átlagembert.

A pajzsolást sokan úgy értelmezik a spirituális úton, hogy falat fogunk vonni magunk és mások, úgy általában az emberiség közé. Semmi sem állhatna távolabb az igazságtól. Az energetikai pajzs valójában egy rugalmas szűrő, amely az igényeidhez és a körülményeikhez igazodik. Ez a korlát a fényed védelmére szolgál, hogy azt azok javára fordíthasd, akiknek szükségük van rá.

Több energiának vagyunk kitéve, mint valaha

A világunk egyre összekapcsoltabb, vagyis több emberrel tudunk napi szinten mind személyesen, mind a közösségi médiában összekapcsolódni, mint korábban. Ezzel egyidejűleg egyre többen tudatosítják a pszichikus képességeiket és használják szándékosan az energiát. Bár a legtöbb spirituális kereső megfelelően használja az intuitív képességeit, egyeseknek ez nem sikerül, emiatt pedig minden korábbinál fontosabb a fényünk és az energiánk elszánt védelme.

A spirituális képzettség hiánya sebezhetővé tesz az energetikai támadásokkal szemben

Sokan hiszik, hogy a spirituális út és a spirituális munka végzése automatikus védettséget is jelent a támadásokkal szemben. Semmi nem áll messzebb az igazságtól. A meditáció, a gyógyítás, az önhipnózis, a különböző spirituális gyakorlatok és eljárások ugyanolyan képzést igényelnek, mint bármely más szakterület az életben. A legtöbb ember, amikor elkezd kísérletezni a spiritualitással, általában megnyitja az energiáját a spirituális élmény befogadása érdekében – azonban az élmény után nem zárják le, mivel senki nem emlékezteti őket erre.

Valójában akkor van leginkább szükséged energetikai védelemre, amikor spirituális úton jársz, és megnyílik az intuíciód, annak érdekében, hogy megfelelően kezeld az energiát, és navigálhass a szellemvilágban. Képzeld azt, hogy előképzettség nélkül vezetsz egy autót. Egy ideig biztosan sikerülni fog irányítanod a kocsit, előbb vagy utóbb azonban baleset ér. A spiritualitással, az energiával és az intuícióval kapcsolatos élményeket is hasonlóképpen szükséges kezelni.

Az életcélunk fontossága

Utoljára, de nem utolsósorban, a fénymunkások számára az életfeladatuk miatt rendkívül fontos az energetikai védelem. A Lightworkers Gotta Work című könyvemben részletesen leírom, hogy a felemelkedésben részt vevő fénymunkások egy olyan különleges, öreg és érett lelkekből álló csoport, amelynek földi célja a bolygó energetikai szoftverének frissítése és a világ segítése az új aranykorra való átállásban. Amennyiben te is mindig célodnak érezted a világ jobbítását, akkor valószínűleg te is a felemelkedésben részt vevő fénymunkás vagy.

Kollektív célunk elengedhetetlen ahhoz, hogy azt a kedves, szeretetteljes világot teremtsük meg, amiért leszülettünk. Ezért különösen fontos, hogy az energiánk valóban a miénk lehessen, és ne befolyásolják különböző, negatív, külső források.

Mi a véleményed? Szerinted is fontos védeni az energiánkat? Átlátod, hogy az energetikai védelem nem a félelem és a támadásba vetett hiedelem erősítéséről, hanem az emberségünk elfogadásáról és az azzal való munkáról szól?

Amennyiben érted az álláspontomat, de úgy gondolod, hogy a forrással való kapcsolatod elég erős ahhoz, hogy további eszközök nélkül védd magad, vagy ha inkább a hitrendszeredet szeretnéd megváltoztatni, és törölni a programodból a támadásban való hitet, akkor is fontosnak tartom, hogy tudd, hogyan kell megvédened az energiádat. Spirituális eszköztárad elemei segíteni fognak abban, hogy segíthess magadnak vagy másoknak, ha esetenként szükség lenne rá.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen